ธ.กสิกรฯพร้อมทบทวนคำในเงื่อนไขบริการพร้อมเพย์ให้ชัดเจนมากขึ้น
ธนาคารกสิกรไทยเตรียมทบทวนการใช้คำพูดในเงื่อนไขบริการพร้อมเพย์ให้ชัดเจนยิ่งขึ้น เพื่อไม่ให้ลูกค้ากังวล ย้ำบริการมีความปลอดภัย
4 ก.ค. 2559

ธนาคารกสิกรไทยเตรียมทบทวนการใช้คำพูดในเงื่อนไขบริการพร้อมเพย์ให้ชัดเจนยิ่งขึ้น เพื่อไม่ให้ลูกค้ากังวล ย้ำบริการมีความปลอดภัย
เมื่อวันที่ 4 ก.ค. ธนาคารกสิกรไทยได้ชี้แจงกรณีผู้ใช้สังคมออนไลน์ได้ตั้งข้อสังเกตเรื่องข้อตกลงและเงื่อนไขบริการพร้อมเพย์ของธนาคาร โดยระบุว่า ตามที่มีข้อความในสื่อโซเชียล มีการตั้งข้อสังเกตเรื่องเงื่อนไขบริการพร้อมเพย์ของKBank นั้น 
ข้อความเงื่อนไขบริการที่กำหนดขึ้นนั้นโดยรวมแล้วมีวัตถุประสงค์เพื่อชี้แจงหลักการใช้งานบริการของธนาคาร ซึ่งแต่ละธนาคารจะมีแนวทางที่ใกล้เคียงกัน แต่อาจจะแตกต่างกันในเรื่องการใช้คำพูดในภาษากฎหมาย
สำหรับแนวทางการให้บริการของธนาคารพาณิชย์ และนโยบายของธนาคารแห่งประเทศไทย ที่ถือปฏิบัตินั้น ในกรณีที่ลูกค้าได้รับความเสียหาย อันเกิดจากความผิดพลาดหรือบกพร่องในการให้บริการของธนาคาร ทางธนาคารพาณิชย์มีหน้าที่จะต้องผู้รับผิดชอบดูแลความเสียหายที่เกิดขึ้น และหาแนวทางป้องกัน 
สำหรับข้อความในเงื่อนไขการใช้บริการพร้อมเพย์ของธนาคารกสิกรไทย จะมีการทบทวนในการใช้คำพูดที่มีความชัดเจนยิ่งขึ้น เพื่อไม่ให้ลูกค้ากังวล และขอให้มั่นใจได้ว่าบริการพร้อมเพย์ มีความสะดวก ปลอดภัย ซึ่งได้รับการยอมรับในการให้บริการลักษณะนี้จากหลายประเทศมาแล้ว
ภาพจาก https://www.facebook.com/longhackz/photos/a.1560357644219017.1073741828.1559669844287797/1705288386392608/?type=3&amp;theater